Bomskok: Proteas almal uit vir 95!Matt Henry het sewe Protea-kolwers terug na die kleedkamer gestuur. Foto: Marty Melville/AFP. In 1953 was sir Edmund Hillary (’n Nieu-Seelander) die eerste man om op die piek van Berg Everest te staan. Druk nou die versnelknoppie na 2022 en die Protea-krieketspan het hul eie Everest om in Christchurch uit te klim. Die Suid-Afrikaners is vir net 95 lopies op ’n groen baanblad uitgeknikker nadat die Kiwi’s se Tom Latham die loot gewen het en – sonder dat hy twee keer daaroor moes dink – besluit het om eerste te boul. Ja, die Proteas se kolfwerk lyk beter vandat Dean Elgar die kapteinskapleisels vasgevat het, maar hulle het vandag geen antwoorde op Matt Henry se tergende vrae gehad nie. Die Nieu-Seelandse snelbouler het met sy vaart, swaai en wip beïndruk om met ’n uitstekende boulontleding van 7/23 te spog. Sodoende was al die Protea-kolwers binne ’n japtrap weer terug in die kleedkamer – 95 is hulle laagste telling nóg teen die Kiwi’s; ’n land teen wie hulle al vir 90 jaar krieket speel. Boonop het die Nieu-Seelandse kolwers verdere sout in die Suid-Afrikaners se wonde gevryf toe hulle sommer binne 34 boulbeurte die Proteas se eerstebeurttelling verbygesteek het. Die besoekers het ’n futlose veldwerkvertoning gelewer en vier vangkanse verbrou. Wanneer jy net 95 lopies op die telbord het, kan jy dit nie eintlik bekostig om ’n bal mis te vang nie. Duanne Olivier het darem net voor uitskeityd van Devon Conway (36) ontslae geraak, maar ’n opdraande stryd staar die Proteas in die gesig. En ná hul vertoning op die eerste dag weet ’n mens nie so mooi of hulle ooit bo sal uitkom nie. Suid-Afrika: Dean Elgar (kaptein), Sarel Erwee, Aiden Markram, Rassie van der Dussen, Temba Bavuma, Zubayr Hamza, Marco Jansen, Kagiso Rabada, Glenton Stuurman en Duanne Olivier. Nieu-Seeland: Tom Latham (kaptein), Will Young, Devon Conway, Henry Nicholls, Daryl Mitchell, Tom Blundell, Colin de Gradnhomme, Kyle Jamieson, Tim Southee, Neil Wagner en Matt Henry. Proteas 95/10 in 49,2 boulbeurte: Zubayr Hamza 25 en Matt Henry 7/23. Nieu-Seeland 116/3 in 39 boulbeurte: Henry Nicholls 37 en Duanne Olivier 2/36. Just like that @Matthenry014 has SEVEN! Three in the over and two in two balls to finish. South Africa 9 down at Hagley Oval. Follow play LIVE with @sparknzsport. #NZvSA pic.twitter.com/v5zrVPI8iz — BLACKCAPS (@BLACKCAPS) February 17, 2022